KLASA:034-06/24-01/23

URBROJ:711-02-01/04-2024-02

Zagreb, 12. travnja 2024.

**Maja Bračun Vukčević**

**Hrvatski zavod za javno zdravstvo**

**Služba za pravne poslove, ljudske potencijale i tehničke poslove**

**Predmet: očitovanje na zahtjev Maje Bračun Vukčević; daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je 29. ožujka 2024. zaprimilo zahtjev za mišljenjem koji je podnijela Maja Bračun Vukčević, zaposlenica Hrvatskog zavoda za javno zdravstvo.

U zahtjevu podnositeljica traži mišljenje Povjerenstva ima li ravnatelj Hrvatskog zavoda za javno zdravstvo pravo na naknadu za članstvo u Upravnom vijeću Nastavnog zavoda za javno zdravstvo "Dr. Andrija Štampar" te Klinici za infektivne bolesti „Dr. Fran Mihaljević”.

Zahtjev u ovom predmetu podnesen je od strane osobe koja nije obveznik postupanja iz članka 3. Zakona o sprječavanju sukoba interesa (“Narodne novine“, broj 143/21. i 36/24., dalje ZSSI), ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva na temelju članka 32. stavka 1. podstavka 3., 4. i 5. ZSSI-a na 47. sjednici održanoj 12. travnja 2024. podnositeljici daje očitovanje, kako slijedi.

Člankom 3. stavkom 1. točkom 65. ZSSI-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici u smislu ZSSI-a.

Člankom 18. stavkom 1. ZSSI-a propisano je da obveznici ne mogu biti članovi upravnih vijeća ustanova, odnosno nadzornih odbora izvanproračunskih fondova.

Sukladno članku 18. stavku 2. ZSSI-a, iznimno od stavka 1. tog članka, obveznici mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa, odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Prema članku 18. stavku 3. ZSSI-a Hrvatski sabor utvrđuje popis pravnih osoba od posebnog državnog interesa, na prijedlog Vlade Republike Hrvatske.

S obzirom da je Klinika za infektivne bolesti dr. Fran Mihaljević pravna osobe od posebnog državnog interesa, dok je Nastavni zavod za javno zdravstvo dr. Andrija Štampar pravna osoba od posebnog interesa za Grad Zagreb, ispunjena je zakonska iznimka kojom je derogirana opća zabrana članstva obveznika u upravnim vijećima javnih ustanova.

Stoga za vrijeme obnašanja dužnosti ravnatelja Hrvatskog zavoda za javno zdravstvo može, ravnatelj istog može biti član Upravnog vijeća Klinika za infektivne bolesti dr. Fran Mihaljević i Nastavnog zavoda za javno zdravstvo dr. Andrija Štampar ukoliko već nije član u dva upravna vijeća drugih ustanova, ali bez prava na naknadu u ovoj ulozi, osim prava na naknadu putnih i drugih opravdanih troškova.

Obveznik je članstva u navedenim Upravnim vijećima dužan navesti u imovinskoj kartici koja se podnosi Povjerenstvu.

Slijedom navedenog Povjerenstvo je dalo mišljenje kao što je navedeno u izreci ovoga akta.

 ZAMJENICA PREDSJEDNICE POVJERENSTVA

 Ines Pavlačić, dipl. iur.

Dostaviti:

1. Maja Bračun Vukčević, e-mailom
2. Objava na internetskoj stranici Povjerenstva
3. Pismohrana